Ons reis van Fishguard af per veerboot na Ierland. Ierland is lid van die Verenigde Koninkryk en spog met pragtige natuurtonele en 'n interessante geskiedenis, waarvan talle kastele getuig. Die Ierlandtoer begin in Cork/Cobh en strek oor Blarney, Killarney, Ring of Kerry en Limerick tot in Dublin, hoofstad van Ierland. 'n Voldagtoer deur die 'Ring of Kerry', 'n skaaphonddemonstrasie op 'n gesogte skaapplaas en 'n Ierse aand met tipiese Ierse musiek en aandete is 'n paar van die ervarings wat deel van hierdie toer uitmaak.
Ons ry deurgaans op kleiner paaie sodat ons die panoramiese roetes ten volle kan geniet. Op pad na Glasgow in Skotland besoek ons die Mere-distrik in Engeland, waar ons 'n bootvaart op Windermere onderneem. Ons ry in Skotland tot by Loch Ness en Inverness en daarvandaan suidwaarts deur die pragtige Grampian-bergreeks tot by Edinburg. In die noorde van Skotland, onderneem ons 'n toer deur een van die bekende whiskey-distilleerders in die omgewing.
Ons besoek die hoofstad van Skotland gedurende die tyd wat die jaarlikse Edinburgse militêre taptoe hier plaasvind. Toerlede het die opsie om 'n opelug-uitvoering van dié beroemde militêre musiekkorps by te woon. Ons sal u help om vooraf kaartjies hiervoor te bespreek.